CELEX: 32012R1127
Language: sk
Date: 2012-11-26 00:00:00
Title: Vykonávacie nariadenie Komisie (EÚ) č. 1127/2012 z  26. novembra 2012 o zatriedení určitého tovaru do kombinovanej nomenklatúry

1.12.2012   
            
            
               SK
            
            
               Úradný vestník Európskej únie
            
            
               L 331/13
            
         VYKONÁVACIE NARIADENIE KOMISIE (EÚ) č. 1127/2012
   z 26. novembra 2012
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť do číselného znaku KN uvedeného v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. novembra 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Jemný svetlohnedý prášok, získaný metódou suchého rozprašovania vo forme stabilnej a chránenej mikrokapsuly s takýmto zložením (v % hmotnosti):
                  
                              rafinovaný olej z tuniaka
                           
                           
                              48
                           
                        
                              kazeinát sodný
                           
                           
                              24
                           
                        
                              monohydrát dextrózy
                           
                           
                              10
                           
                        
                              modifikovaný škrob
                           
                           
                              10
                           
                        
                              askorban sodný
                           
                           
                              5
                           
                        
                              voda
                           
                           
                              3
                           
                        a obsahujúci stopy prírodných tokoferolov, lecitínu, d1-alfa tokoferolu a askorbylpalmitátu.
                  Výrobok sa používa na zvýšenie obsahu omega-3 mastných kyselín v potravinových prípravkoch.
               
               
                  2106 90 98
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 2106, 2106 90 a 2106 90 98.
                  Výrobok sa skladá z rafinovaného oleja z tuniaka a veľkého množstva (najmenej 50 %) iných prísad.
                  Hoci výrobky položky 1517 môžu obsahovať malé množstvá iných zložiek (pozri aj vysvetlivky harmonizovaného systému (HS) k položke 1517, druhý odsek), zatriedenie do danej položky je vylúčené, keďže výrobok stratil kvôli svojmu zloženiu vlastnosti jedlého oleja tejto položky.
                  Výrobok sa preto má zatriediť do položky 2106 ako potravinový prípravok inde nešpecifikovaný ani nezahrnutý (pozri aj vysvetlivky HS k položke 2106, B).